Pierre Emmanuel
Den franske forfatter Pierre Emmanuel var i udgangspunktet inspireret af digteren Pierre Jean Jouve. Han betragtede digtningens former og sproglige koncentration som en religiøs dimension i sig selv og udviklede en eksistentiel, kristen lyrik.
Årene 1939-1945, hvor han hørte til modstandsdigterne i Frankrig, gav næring til et rigt forfatterskab, Jour de colère (1942, Vredens dag), XX Cantos (1942), La nouvelle naissance (1963, Den nye fødsel).